‘निष्ठा उमेदवारीशी नाही, संघटनेशी असते’; लहू बालवडकरांचा ठाम संदेश

पुणे : पुणे महानगरपालिकेच्या प्रभाग क्रमांक ९ (ड) मधून भाजपचे अधिकृत उमेदवार म्हणून घोषित झाल्यानंतर लहू गजानन बालवडकर यांनी संघटनात्मक शिस्त आणि निष्ठेचा स्पष्ट संदेश दिला आहे. पक्षकार्यकर्त्यांची निष्ठा ही उमेदवारीपुरती मर्यादित नसून ती थेट पक्ष आणि संघटनेशी असते, असे ठामपणे मांडत त्यांनी भाजपच्या मूलभूत विचारधारेवर भर दिला.
“राष्ट्र प्रथम, त्यानंतर पक्ष आणि शेवटी स्वतः” या तत्त्वावर भाजप कार्यरत असल्याचे त्यांनी अधोरेखित केले.

नामांकनानंतर माध्यमांशी बोलताना लहू बालवडकर म्हणाले की, उमेदवारी ठरवताना पक्ष नेतृत्वाने प्रामाणिक, तळागाळात काम करणाऱ्या कार्यकर्त्यांना न्याय देण्याचा प्रयत्न केला आहे. “ग्रासरूट स्तरावर सातत्याने केलेले काम, प्रामाणिकपणा आणि निष्ठा ओळखली गेली, याचा मला अभिमान आहे. पक्षश्रेष्ठींनी माझ्यावर जो विश्वास दाखवला आहे, तो माझ्यासाठी सन्मानासोबतच मोठी जबाबदारी आहे,” अशी भावना त्यांनी व्यक्त केली.

राजकारण हे वैयक्तिक महत्त्वाकांक्षेपेक्षा सामूहिक विचारधारेवर आधारित असावे, असे मत मांडत बालवडकर यांनी स्पष्ट केले की तिकीट मिळणे ही केवळ सुरुवात आहे, तर नागरिकांच्या अपेक्षा पूर्ण करणे हे खरे आव्हान आहे. “संघटना अधिक मजबूत करणे आणि नागरिकांच्या प्रश्नांसाठी सातत्याने काम करणे, हेच माझे प्राधान्य राहील,” असे त्यांनी सांगितले.

हेही वाचा – ‘एसटीआय’ची पदे वाढणार? आमदार अभिमन्यू पवार यांनी दिली महत्त्वाची माहिती…

आगामी काळातील कामकाजाबाबत बोलताना त्यांनी पाणीपुरवठा, रस्ते व वाहतूक व्यवस्था, स्वच्छता, कचरा व्यवस्थापन तसेच महिला आणि ज्येष्ठ नागरिकांच्या कल्याणाशी संबंधित मुद्द्यांना प्राधान्य देणार असल्याचे स्पष्ट केले. पारदर्शकता, जबाबदारी आणि नागरिकाभिमुख प्रशासन या मूल्यांवर आधारित निर्णय घेण्यावर भर देणार असल्याचेही त्यांनी नमूद केले.

भाजपकडून निष्ठावान कार्यकर्त्यांना संधी देण्याच्या निर्णयामुळे तळागाळातील कार्यकर्त्यांचे मनोबल उंचावल्याचे बालवडकर यांनी सांगितले. “अशा निर्णयांमुळे संघटना अधिक बळकट होते आणि प्रामाणिकपणा व शिस्त यांना पक्षात योग्य महत्त्व दिले जाते, हा सकारात्मक संदेश जातो,” असे ते म्हणाले.

आगामी महापालिका निवडणुकांच्या पार्श्वभूमीवर आत्मविश्वास व्यक्त करत लहू बालवडकर यांनी पक्षाच्या विचारधारेशी एकनिष्ठ राहून काम करण्याचा निर्धार व्यक्त केला. सातत्यपूर्ण जनसंपर्क, स्वच्छ प्रशासन आणि सर्वसमावेशक विकासाच्या माध्यमातून मतदारांचा विश्वास संपादन करण्याचा आपला प्रयत्न राहील, असेही त्यांनी स्पष्ट केले.